Karsten Lauritzen (V), 2008-05-21:
Øget handel skaber vækst og udvikling, og i Venstre er vi derfor fortalere for en fri global handel uden protektionisme og med mest mulig udveksling af varer og viden.
I Venstre tror vi på, at en liberalisering af den globale handel er den bedste måde at løse problemerne for verdens fattigste på.
Derfor er det virkelig vigtigt, at der eksisterer muligheder for international handel.
Men vi må dog erkende, at det ikke er uden problemer og uden udfordringer at sikre, at en øget liberalisering ikke blot bliver en fordel for de rige lande, og i den proces er det centralt at holde udviklingsperspektivet i en liberalisering for øje, altså at vi skaber en fokuseret, international handelspolitik, som formår at forbedre rammebetingelserne for udviklingen og særlig erhvervsudviklingen i den private sektor i udviklingslandene.
Men det skal ske, samtidig med at vi sørger for at få skabt en bæredygtig vækst, hvor miljø og mennesker er i fokus.
I Venstre har vi den tilgangsvinkel, fordi det er et faktum, at de lande, som integreres i den globale økonomi, vokser langt hurtigere end de lande, som vælger at isolere sig.
Her optræder lande som Indien, Kina og Vietnam som foregangslande, idet de har oplevet en betydelig økonomisk vækst og fremskridt, ja, faktisk så store fremskridt, at Asien som det eneste kontinent når at indfri det vigtigste 2015-mål om halvering af verdens fattigdom, et mål, som Asien når ikke på grund af Danmarks, EU’s, USA's eller andres bistandsindsatser, men på grund af Asiens frihandelstilgangsvinkel og vores samhandel med landene.
Asien er selvfølgelig en ting, Afrika er noget helt andet, og de afrikanske lande halter fortsat bagud.
I Venstre anerkender vi derfor nødvendigheden af de økonomiske partnerskabsaftaler og forhandlingerne, EPA’erne, som middel til at få skabt en klar forbindelse mellem fattigdomsbekæmpelse og international handel, for det overordnede formål med aftalerne er jo netop at fremme udviklingen og fattigdomsbekæmpelsen i AVS-landene gennem integration i verdenshandelen.
Formålet er ikke at skaffe EU øget adgang til markederne i AVS-landene, som EU nogle gange bliver anklaget for.
Vi har også noteret os, at Dansk Institut for Internationale Studier og Fødevareøkonomisk Instituts analyser af EPA'erne betvivler AVS-landenes fordele ved aftalerne, og jeg skal derfor på Venstres vegne understrege, at det naturligvis er centralt for os, at det er udviklingslandene, der bliver vinderne af EPA-aftalerne.
Derfor har EU i slutningen af 2007 forbedret aftalerne betydeligt, og Venstre har tiltro til, at AVS-landene kommer til at vinde på de aftaler, som er indgået, og forhåbentlig også på dem, som bliver indgået inden udgangen af 2009.
Men vi vil naturligvis holde skarpt øje med udviklingen i de 13 EPA-aftaler, som er indgået, og som snart skal godkendes, så vi kan sikre, at resultaterne af aftalerne lever op til hensigten om, at aftalerne tilgodeser AVS-landene.
Jeg finder det selvfølgelig beklageligt, at det ikke er lykkedes for EU at indgå tilfredsstillende aftaler med de resterende 43 lande, men da AVS-landenes ønsker til aftalerne er vigtige for os, er vi glade for, at regeringens linje hidtil har været og også fortsat er, at EU udviser fleksibilitet i forhandlingerne til fordel for AVS-landene.
Men samtidig skal vi principielt slå fast, at en fastholdelse af handelsbarriererne ikke er nogen langsigtet løsning på fattigdomsbekæmpelsen.
Der må derfor være tale om tidsbegrænsede overgangsordninger, hvor EU må være med til at yde den tekniske og faglige bistand, der skal til for, at landene kan blive i stand til at varetage deres egne interesser.
Så skal jeg i øvrigt til sidst sige, at Ny Alliance, som ikke kunne være her i dag, bakker op om regeringens synspunkter i den her sag.